Srce tame
Srce tame (engleski: Heart of Darkness), je novela englesko-poljskog književnika Josepha Conrada iz 1899, strukturirana kao priča u priči. Simbolična pripovijest u kojoj autor duboko raščlanjuje posljedice kolonijalizma i kolonijalne eksploatacije, sa središnjom idejom o tome da između "civiliziranih ljudi" i "divljaka" nema velike razlike. Djelo je objavljeno u formi novele 1902, no tekst je prvotno izašao književnom časopisu "Edinburgh Magazine" 1899. u povodu njegovog hiljaditog izdanja; urednik je zamolio Conrada za sudjelovanje u jubilarnom broju. Za autorovog života novela nije stekla veću popularnost. Vremenom je postala jedno od najanaliziranijih djela engleske književnosti. Temelji se na stvarnoj Conradovoj plovidbi rijekom Kongo 1890. godine, gdje je kao 32-godišnjak preuzeo zapovjedništvo nad parobrodom nakon što se kapetan razbolio. Nerijetko čitana kao antikolonijalistički manifest, novela je inspirirala jedan od najpoznatijih filmova o Vijetnamskom ratu, Apokalipsa danas (1979.) redatelja Francisa Forda Coppole. Coppola je radnju premjestio iz Afrike u Vijetnam i Kambodžu, a u ulozi Kurtza nastupio je Marlon Brando.